11. การควบคุมภายใน

บริษัทตระหนักถึงความสำคัญในระบบการควบคุมภายในที่ดี
ซึ่งจะทำให้ระบบการทำงานของบริษัทมีความถูกต้อง โปร่งใส
ตรวจสอบได้และสามารถลดหรือป้องกันความเสียหายที่อาจจะเกิดขึ้น
รวมทั้งมีการพัฒนาระบบการควบคุมภายในให้มีประสิทธิภาพและประสิทธิผลอย่างต่อเนื่อง
โดยมีสำนักตรวจสอบภายในที่มีความเป็นอิสระจากฝ่ายบริหารในการทำหน้าที่ตรวจสอบและสอบทานระบบงานรวมทั้งประเมินประสิทธิภาพของการปฏิบัติงานในหน่วยงานต่างๆ
เพื่อให้มั่นใจว่าพนักงานทุกคนในองค์กรได้มีการปฏิบัติตามระบบการควบคุมภายในที่บริษัทกำหนดไว้และรายงานให้คณะกรรมการตรวจสอบและคณะกรรมการบริษัททราบ
เพื่อพิจารณาและดำเนินการแก้ไข โดยในรอบปี 2552 ที่ผ่านมา
ไม่พบข้อบกพร่องที่เป็นสาระสำคัญที่มีผลกระทบต่อผลการดำเนินงานของบริษัทและบริษัทย่อย

บริษัทให้ความสำคัญกับการบริหารความเสี่ยง โดยจัดตั้งคณะกรรมการบริหารความเสี่ยง
และมีคณะทำงานบริหารความเสี่ยงเพื่อทำการประเมินและวิเคราะห์ความเสี่ยงที่อาจมีผลกระทบต่อการดำเนินธุรกิจของบริษัท
และหามาตรการในการกำจัด ป้องกัน และควบคุมความเสี่ยงเหล่านั้น
ตลอดจนประเมินประสิทธิภาพของการบริหารความเสี่ยง
ติดตามสถานการณ์และเหตุปัจจัยของความเสี่ยงที่อาจเปลี่ยนแปลงไปอยู่ตลอดเวลา
แล้วรายงานให้คณะกรรมการตรวจสอบและคณะกรรมการบริษัททราบปีละ 2 ครั้ง
รวมทั้งมีการทำแผนจัดการความเสี่ยง (Treatment Plan)
เพื่อลดความเสี่ยงให้อยู่ในระดับที่ยอมรับได้

รายงานของคณะกรรมการตรวจสอบ

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3
ท่านโดยมีศาสตราจารย์ ดร.โกเมน ภัทรภิรมย์ เป็นประธานกรรมการตรวจสอบ นายปรีดี บุญยัง
และ
นายผดุง เตชะศรินทร์ เป็นกรรมการตรวจสอบ
และมีผู้ช่วยกรรมการผู้จัดการสำนักตรวจสอบทำหน้าที่เลขานุการคณะกรรมการตรวจสอบ

คณะกรรมการตรวจสอบได้ปฏิบัติงานและแสดงความเห็นอย่างเป็นอิสระภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
โดยได้รับความร่วมมือเป็นอย่างดีจากผู้บริหาร
ผู้ตรวจสอบภายใน และผู้สอบบัญชีของบริษัท

ในรอบปี 2552 คณะกรรมการตรวจสอบได้มีการประชุมรวม 12 ครั้ง กรรมการตรวจสอบทั้ง 3
ท่านได้เข้าร่วมประชุมครบทุกครั้ง
เป็นการประชุมกับผู้ตรวจสอบภายในและบางวาระได้ประชุมร่วมกับผู้สอบบัญชีภายนอก
ผู้บริหารระดับสูงของฝ่ายบัญชีการเงิน ฝ่ายสารสนเทศและฝ่ายอื่นๆ ด้วย
เพื่อให้ข้อมูลเพิ่มเติมและได้สรุปรายงานการปฏิบัติงานของคณะกรรมการตรวจสอบเสนอคณะกรรมการบริษัทให้ได้รับทราบทุก
3 เดือน ภารกิจสำคัญที่ได้ปฏิบัติมีดังนี้

1. สอบทานงบการเงินรายไตรมาสและงบการเงินรวมของบริษัทประจำปี 2552
โดยได้เชิญผู้บริหารของฝ่ายบัญชีและฝ่ายอื่นที่เกี่ยวข้องให้คำชี้แจงประเด็นข้อสงสัยของคณะกรรมการตรวจสอบตลอดจนได้หารือกับผู้สอบบัญชีเพื่อให้มั่นใจว่ารายงานทางการเงินของบริษัทได้จัดทำขึ้นอย่างถูกต้องตามมาตรฐานการบัญชีที่รับรองทั่วไปรวมถึงการเปิดเผยข้อมูลในระดับที่พอเพียง
คณะกรรมการตรวจสอบเห็นว่างบการเงินดังกล่าวได้จัดทำขึ้นตามมาตรฐานการบัญชีมีการเปิดเผยข้อมูลที่ครบถ้วน
เพียงพอ และทันเวลา เพื่อเป็นประโยชน์กับผู้ถือหุ้นและผู้ใช้งบการเงิน

2. สอบทานและทบทวนระบบการควบคุมภายในเพื่อประเมินความเพียงพอและประสิทธิผล
คณะกรรมการตรวจสอบเห็นว่าบริษัทมีระบบควบคุมภายในที่เพียงพอ และมีประสิทธิภาพ
ประกอบด้วยสภาพแวดล้อมภายใน การประเมินความเสี่ยง กิจกรรมการควบคุม
ระบบสารสนเทศและการสื่อสารข้อมูลที่ดี
และระบบการติดตามผลการดำเนินงานที่ชัดเจนรวมทั้งระบบการตรวจสอบภายในเป็นไปอย่างอิสระ
ซึ่งฝ่ายจัดการได้ให้ความสำคัญในการกำกับดูแลและพัฒนาระบบควบคุมภายในอย่างต่อเนื่อง
มีการนำเทคโนโลยีสารสนเทศเข้ามาช่วยในการปฏิบัติงานเพื่อเพิ่มประสิทธิภาพและประสิทธิผล

3.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบได้มอบหมายให้ผู้ตรวจสอบภายในเน้นการสอบทานรายการที่เกี่ยวโยงกันระหว่างบริษัทกับบริษัทที่เกี่ยวโยงกัน
และให้รายงานการเข้าทำรายการในที่ประชุมคณะกรรมการตรวจสอบทุกเดือน
คณะกรรมการตรวจสอบเห็นว่า
รายการที่เกี่ยวโยงกันหรือรายการที่อาจมีความขัดแย้งทางผลประโยชน์มีความสมเหตุสมผลและเป็นประโยชน์สูงสุดต่อการดำเนินธุรกิจของบริษัท
ตลอดจนดูแลให้มีการเปิดเผยข้อมูลอย่างชัดแจ้ง ครบถ้วน
และเพียงพอตามข้อกำหนดของคณะกรรมการกำกับตลาดทุน

4. พิจารณาและให้ความเห็นชอบแผนงานตรวจสอบภายในของปี 2552
คณะกรรมการตรวจสอบได้ให้ข้อเสนอแนะปรับแผนงานบางส่วนให้สอดคล้องกับนโยบายและแผนงานของบริษัท
มีการติดตามการดำเนินการแก้ไขตามรายงานการตรวจสอบที่เห็นว่าเป็นเรื่องสำคัญอย่างต่อเนื่อง
ทั้งนี้ขอบข่ายของงานตรวจสอบได้ครอบคลุมไปถึงหน่วยงานที่เป็นบริษัทย่อยด้วย

5.
คณะกรรมการบริษัทและผู้บริหารได้ให้ความสำคัญกับการบริหารความเสี่ยงโดยได้กำหนดเป็นนโยบายและแนวปฏิบัติไว้
มีการประเมินปัจจัยความเสี่ยงและมาตรการป้องกันเพื่อลดผลกระทบที่อาจเกิดขึ้นต่อการดำเนินธุรกิจให้อยู่ในระดับที่ยอมรับได้
และมีการสรุปรายงานการปฏิบัติงานของคณะกรรมการบริหารความเสี่ยงให้คณะกรรมการบริษัทได้ทราบทุก
6 เดือน
นอกจากนี้ได้มอบหมายให้ผู้ตรวจสอบภายในติดตามการปฏิบัติงานตามมาตรการการบริหารความเสี่ยง
พบว่ามีขั้นตอนการปฏิบัติในการป้องกันปัญหาอยู่ในเกณฑ์ที่เหมาะสม
คณะกรรมการตรวจสอบเห็นว่าบริษัทมีระบบการบริหารความเสี่ยงที่มีประสิทธิภาพเหมาะสมกับสภาพของธุรกิจที่ดำเนินอยู่

6.
คณะกรรมการตรวจสอบเห็นว่าฝ่ายจัดการมีแนวนโยบายที่แจ้งชัดในการปฏิบัติตามกฎหมายว่าด้วยหลักทรัพย์และตลาดหลักทรัพย์ฯ
ข้อกำหนดของตลาดหลักทรัพย์ฯ
รวมทั้งกฎหมายอื่นที่เกี่ยวข้องกับธุรกิจของบริษัทตลอดจนข้อผูกพันที่บริษัทมีอยู่กับบุคคลภายนอกโดยมอบหมายให้มีผู้รับผิดชอบดูแลโดยตรง
จากการสอบทานไม่พบปัญหาในด้านนี้

7.
คณะกรรมการตรวจสอบได้สนับสนุนฝ่ายจัดการที่มุ่งมั่นจริงจังในการบริหารงานโดยยึดหลักการของการกำกับดูแลกิจการที่ดี
เพื่อให้มีความโปร่งใสและมีจริยธรรมเป็นการสร้างความเชื่อมั่นกับผู้ถือหุ้นและผู้มีส่วนได้เสีย
โดยบริษัทได้จัดตั้งคณะกรรมการธรรมาภิบาลขึ้นมารับผิดชอบในเรื่องนี้โดยเฉพาะ

8.
คณะกรรมการตรวจสอบได้พิจารณาร่วมกับฝ่ายจัดการในการพิจารณาคัดเลือกผู้สอบบัญชีโดยให้สำนักงานสอบบัญชีชั้นนำ
4 ราย มาเสนอขอบเขตและค่าตอบแทนการสอบบัญชี ผลการพิจารณาได้เลือก บริษัท เคพีเอ็มจี
ภูมิไชย สอบบัญชี จำกัด และได้เสนอความเห็นต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งให้นายเจริญ ผู้สัมฤทธิ์เลิศ หรือนายไวโรจน์ จินดามณีพิทักษ์
หรือนางสาวบงกช อ่ำเสงี่ยม แห่งบริษัท เคพีเอ็มจี ภูมิไชย สอบบัญชี จำกัด ให้เป็นผู้สอบบัญชีในปี
2553

วันที่ 16 กุมภาพันธ์ 2553

ในนามคณะกรรมการตรวจสอบ

(ศ. ดร. โกเมน ภัทรภิรมย์)

ประธานคณะกรรมการตรวจสอบ